Can A Muslim State Declare Anyone Muslims Or Non-mulsim?
جماعت احمدیہ اور تاویل کی غلطی! (ملک فیصل اسلم) غیر مسلم اسے کہتے ہیں جو اسلام کے سوا کسی اور دین کا پیرو ہو. اگر کوئی شخص کسی دین کو بھی نہ مانتا ہو تو اس کو بھی ہم غیر مسلم ہی کہتے ہیں. ایسا کہنے میں اصلا اس کی کوئی حقارت مقصود نہیں ہوتی بلکہ اس کو بیان واقعہ کے طور پر غیر مسلم کہا جاتا ہے. غیر مسلم یعنی محض یہ کہ وہ مسلمان نہیں ہے یا تو کسی اور مذہب کا ماننے والا ہے یا مذھب بیزار ہے. غیر مسلموں کوعام طور پر کافر بھی کہہ دیا جاتا ہے. ہمارے استاذ جناب جاوید احمد صاحب غامدی نے دلائل کے ساتھ یہ بات واضح کرنے کی سعی فرمائی ہے کہ کسی کو کافر قرار دینے کے لئے ضروری ہے کہ یہ دیکھا جاۓ کہ اس پر اتمام حجت ہوا ہے کہ نہیں. اتمام حجت کا مطلب ہوتا ہے سمجھانے کی آخری کوشش، آخری دلیل، یعنی حق بات کو آخری درجے میں واضح کر دیا جاۓ. لوگ جانتے بوجھتے حق بات کو ماننے سے انکار کر دیں یا حق بات پر غور کرنے سے اپنے دل و دماغ کو ایسا بند کر لیں کہ حق کی معرفت حاصل کرنا اب ممکن نہ رہے. ایسے لوگوں کو کافر کہنے کے بارے میں کیا رائے ہے؟ استاذ غامدی اپنی کتاب مقامات میں لکھتے ہیں “یہ صرف خدا ہی جانتا اور وہی بتا سکتا ہے کہ کسی شخص یا گروہ پر فی الواقع اتمام حجت ہو گیا ہے اور اسے کافر کہہ سکتے ہیں. لہذا رسول اللہ صلی اللہ علیہ وسلم کے دنیا سے رخصت ہو جانے کے بعد یہ حق اب کسی فرد یا گروہ کو بھی حاصل نہیں رہا کہ وہ کسی شخص کو کافر قرار دے یہی معاملہ اُن لوگوں کا ہے جو اسلام کو چھوڑ کر کوئی دوسرا مذہب اختیار کر لیں یا سرے سے لامذہب ہو جائیں۔ اُن کے بارے میں بھی اِس کے سوا کچھ نہیں کہا جا سکتا کہ وہ غیرمسلم ہو گئے ہیں۔ اِس کی وجہ یہ ہے کہ کسی پیدایشی مسلمان پر اسلام کی حقانیت کس قدر واضح تھی، اِس کے بارے میں پورے یقین کے ساتھ کچھ نہیں کہا جا سکتا۔ یہ چیز خدا ہی کے جاننے کی ہے اور وہی دلوں کے احوال سے واقف ہے۔ ہم جس چیز کو نہیں جانتے، اُس پر حکم لگانے کی جسارت بھی ہم کو نہیں کرنی چاہیے۔ “ اب اس کے بعد جو معاملہ اس وقت زیر بحث ہے وہ یہ ہے کہ اگر کوئی شخص مسلمان ہے اور اس بات کا اقرار باللسان کرتا ہے کہ میں مسلمان ہوں. لیکن کوئی ایسا گمراہ کن عقیدہ یا عمل اختیار کر لیتا ہے جو تعلیمات اسلامیہ کے خلاف ہے. اور مسلمانوں کے ایمانیات کے بھی صریح منافی ہے.لیکن جب اس شخص کو اس ضلالت اور گمراہی پر توجہ دلائی جاتی ہے تو وہ نہ صرف یہ کہ اس بات پر اصرار کرتا رہے کہ میں مسلمان ہی ہوں بلکہ اپنے باطل عقیدے کے حق میں قرآن و حدیث سے ایسے دلائل پیش کرے جسے مسلمانوں کے علماء بالکل غلط قرار دیتے ہوں. تو ایسے شخص کو کیا غیر مسلم کہا جا سکتا ہے یا نہیں؟ اس کا جواب یہ ہے کہ اس شخص کو غیر مسلم یا کافر اس لئے قرار نہیں دیا جاسکتا کیونکہ ایک تو وہ اپنے استدلال کو قرآن و حدیث ہی سے پیش کر رہا ہے دوسرے وہ خود اس بات کو پورے اصرار کے ساتھ کہہ رہا ہے کہ وہ مسلمان ہے. ہمارے یہاں مسلمانوں میں بہت سے افراد یا گروہ ایسے ہیں جنہوں نے اپنے عقائد اور نظریات میں ایسی چیزیں شامل کر لی ہیں جن کو مسلمانوں کے دوسرے افراد یا گروہ ضلالت، یا گمراہی سمجھتے ہیں. یہ گمراہ نظریات توحید، نبوت، امامت، قیامت سب کے بارے میں ہیں. ان پر ایمان رکھنے والے افراد میں مسلمان امت کے بڑے بڑے نام شامل ہیں. لیکن سب کے سب اپنے آپ کو نہ صرف اصرار کے ساتھ مسلمان کہتے ہیں بلکہ اپنے عقائد کے حق میں استدلال قرآن اور حدیث ہی سے پیش کرتے ہیں. اور ان عقائد کو نہ ماننے والوں کو گمراہ کہتے ہیں. جماعت احمدیہ بھی ان گروہوں میں سے ایک گروہ ہے. انہوں نے ایک نبوت کے غلط اور گمراہ کن دعوے کو مان کر وہی غلطی دوہرائی جو کچھ دوسرے لوگوں نےمثال کے طور پر توحید، امامت اور قیامت کے گمراہ کن عقائد کو مان کر کی تھی. ہمارے لئے ان سب کے بارے میں کیا حکم ہے؟ علماء کرام کا حق ہے کہ اس شخص یا گروہ کے عقائد میں موجود باطل عناصر کی نشاندھی کریں. مسلمانوں کو ایسے شرکیہ یا کفریہ عقائد سے متعلق ایجوکیٹ کریں. خود اس شخص یا گروہ کو بھی بتائیں کہ وہ جن نظریات پر عمل پیرا ہیں اس میں فلاں چیز شرک ہے، فلاں کفر ہے، فلاں گمراہی ہے. اس کو کامل جذبہ خیر اندیشی کے تحت دعوت دیں. وہ اس لئے کہ مجھ تک جب ایک حق بات پہنچ جاۓ تو میں چاہوں گا کہ میرا بھائی بھی کسی گمراہی کے سبب نقصان نہ اٹھاۓ اور ایسا نہ ہو کہ اسے خالق کی ناراضی کا سامنا کرنا پڑے. میں اس حق بات کی دعوت اس تک بھی پہنچا دوں یہی میرا کام ہے. اس کے باطل عقائد اور کفریہ نظریات کے بارے میں الله کا کیا فیصلہ ہے اس کے لئے اللہ سے ملاقات کا انتظار کرنا ہو گا. ہمارے کچھ بہت محترم دوستوں کا اصرار ہے کہ مثال کے طور پر ہمارے جن بزرگوں کا یہ عقیدہ ہے کہ توحید کا منتہاے کمال وحدت الوجود ہے، یا ہمارے جن اکابر شیوخ کا یہ نظریہ ہے کہ ختم نبوت کے معنی یہ ہر گز نہیں کہ نبوت کا مقام اور اس کے کمالات ختم ہو گئے بلکہ اس کے معنی تو محض اتنے ہیں کہ اب جو بھی نبی آئے گا وہ محمد صلی اللہ علیہ وسلم کی شریعت کا پیرو ہو گا. یا ہمارے جن گروہوں کا عقیدہ ہے کہ قرانی ایمانیات میں ایک اضافی ایمان امامت کا بھی ہے. یا ہماری جن عظیم دانشوں کا یہ فلسفہ ہے کہ قیامت میں جنت دوزخ کچھ نہیں ہے محض احوال ہیں، ہمارے ان سب عظیم بزرگوں کو تو کچھ نہ کہا جاۓ البتہ ایک گروہ جماعت احمدیہ کو غیر مسلم ضرور کہا جاۓ. (اوپر مثالوں میں میں نے احتراما اپنے جلیل القدر بزرگوں کا نام نہیں لیا) ہمارے ایک معزز دوست کا استدلال یہ ہے کہ “احمدی حضرات مرزا صاحب پر بحیثیت نبی اس لیے ایمان نہیں لاتے کہ انھیں قرآن سے اس کا کوئی ثبوت مل گیا ہے یا قرآن کی کوئی آیت پڑھتے ہوئے کوئی غلط فہمی لاحق ہوئی ہے بلکہ ان کا مقدمہ بالکل سادہ ہے۔ وہ یہ کہ مرزا صاحب پر وحی نازل ہوئی، انھیں منصب نبوت کے لیے اللہ تعالیٰ کی طرف سے منتخب کیا گیا اور اس لیے وہ نبی ہیں۔ اس بات پر ایمان لانے کے لیے انھیں قرآن کی کسی آیت کی ضرورت نہیں، نہ وہ یہ کام کرتے ہیں۔ وہ اس وحی پر ایمان لاتے ہیں جو مرزا صاحب پر نازل ہوئی ہے۔ قرآن کو وہ صرف اس وقت زیر بحث لاتے ہیں جب کوئی مسلمان ان سے الجھتا اور قرآن کو ان کے سامنے پیش کرکے ان کی تردید کرتا ہے۔ اس کے جواب میں وہ قرآن کی آیات کی توجیہ و تاویل کرتے ہیں۔ یا یہ کہ جب وہ کسی مسلمان کو اپنی دعوت دینا چاہتے ہیں تو پھر ان نصوص کی تاویل کرتے ہیں۔ کسی احمدی کو مرزا صاحب پر ایمان لانے کے لیے قرآن کی کوئی ضرورت نہیں۔” غور کیجئے تو یہ معاملہ ایسا سادہ نہیں جیسا بیان ہوا. یہ بات کہ مرزا صاحب پر وحی نازل ہوئی، انھیں منصب نبوت کے لیے اللہ تعالیٰ کی طرف سے منتخب کیا گیا اور اس لیے وہ نبی ہیں۔ اور بس …. قرآن کا کوئی دخل نہیں، ایسا ہر گز نہیں. بلکہ اسی بات کوتھوڑا سا بڑھا لیں . یہ کہ مرزا صاحب پر وحی نازل ہوئی، انھیں منصب نبوت کے لیے اللہ تعالیٰ کی طرف سے منتخب کیا گیا لیکن قرآن میں تو بیان ہوا ہے کہ محمد صلی اللہ علیہ وسلم خاتم النبیین ہیں. پھر کوئی مرزا صاحب کیسے نبی ہو سکتے ہیں؟ اب اس کے بعد قرآن ہی کی اس آیت کی ایک دوسری توجیہ پیش کی جاتی ہے جس کے نتیجے میں یہ گمراہ کن ایمان وجود میں آتا ہے. یہ بات کیسی کھوکھلی ہے کہ قران سے باہر باہر ہی نبی پر ایمان لے آیا جاتا ہے. ہمارے فاضل دوست مزید لکھتے ہیں کہ “اس بات کو ایک سادہ مثال سے سمجھیں۔ ایک احمدی جب کسی ہندو کو مرزا صاحب کی نبوت کی دعوت دے گا تو کیا وہ انھیں قرآن پیش کرے گا؟ وہ یہ کبھی نہیں کرے گا، نہ کرسکتا ہے۔ اس لیے کہ قرآن تو حضور کے بعد کسی نبی کے ذکر سے قطعاً خالی ہے۔ وہ قرآن پیش کرے گا تو قرآن اس کا مقدمہ اور خراب کر دے گا۔ چنانچہ وہ مرزا صاحب کی نبوت کو ثابت کرنے کے لیے ان کا کلام، ان کے دلائل اور ان کے معجزات جو ان کے ہاں موجود ہیں، پیش کرے گا۔ اس مثال سے یہ اندازہ کیا جاسکتا ہے کہ قرآن کی بنیاد پر غلطی لگنے کی بات کتنی کمزور ہے۔” یہاں دیکھئے ہمارے بھائی نے کیا غلطی کی. ایک احمدی کسی ہندو کو مرزا صاحب کی نبوت کی دعوت دینے کے لئے قرآن ہی پیش کرے گا اور آپ عملی طور پر مشاہدہ کر لیں وہ کرتا بھی یہی ہے. ہم کینیڈا میں روز یہ مشاہدہ کر رہے ہیں.وہ قرآن ہی پیش کرتے ہیں اسی سے دلیل دیتے ہیں. جیسے ہم بھی کسی ہندو کو رسالت مآب صلی اللہ علیہ وسلم کی دعوت دینے کے لئے قرآن ہی پیش کریں گے. قرآن تو حضور کے بعد کسی نبی کے ذکر سے قطعاً خالی ہے، جی ہاں لیکن ہمارے نزدیک ان کے نزدیک نہیں. قرآن اس کا مقدمہ اور خراب کر دے گا، ہم یہ سمجھتے ہیں اور ہماری اس قسم کی نا سمجھیوں سے ان کا مقدمہ مضبوط تر ہو رہا ہے. ہماری توجہات کا مرکزاور ہمارے اہداف بس یہی رہ گئے ہیں کہ فلاں کو کافر قرار دے دو فلاں کو غیر مسلم. جبکہ یہ حق صرف اور صرف الله ہی دے سکتا تھا. قرآن اور حدیث کا ایک ادنی طالب علم بھی جانتا ہے کہ الله نے یہ حق کسی کو نہیں دیا. اگر ہمارے دانش وروں اور علماء کرام کے اہداف میں اب بھی کچھ تبدیلی آ جاۓ تو ان کی آنے والی نسلوں کو ہم راہ راست پر لانے کی سعی کر سکتے ہیں.کون نہیں جانتا کہ ان کا فکر اصلا تارعنکبوت سے بڑھ کر کچھ نہیں.